Freeconomics ทำกำไรจากการแจกฟรี
สอดอStyle น่าจะเป็นคู่ที่ดังสุดๆในตอนนี้ หลายคนคงเคยได้ยินว่า ของฟรีไม่มีในโลก แต่เมื่อมีเทคโนโลยีเข้ามาช่วย ก็อาจจะทำให้คำพูดนี้เปลี่ยนไป ผู้บริโภคใช้ฟรี และคนขายก็ได้กำไร เป็นไปได้อย่างไร?
26 ก.ย. 2560

สอดอStyle น่าจะเป็นคู่ที่ดังสุดๆในตอนนี้
หลายคนคงเคยได้ยินว่า ของฟรีไม่มีในโลก
แต่เมื่อมีเทคโนโลยีเข้ามาช่วย
ก็อาจจะทำให้คำพูดนี้เปลี่ยนไป
ผู้บริโภคใช้ฟรี และคนขายก็ได้กำไร
เป็นไปได้อย่างไร?
ในอดีตวิธีที่เรามักได้เห็นกันบ่อยๆ คือ การขายแบบ ซื้อ 1 แถม 1 ซื้อสินค้าชนิดนี้ แถมฟรีสินค้าอีกชนิดหนึ่ง
แต่จริงๆแล้วกลยุทธ์แบบนั้น ไม่ได้ฟรี ต้นทุนของสิ่งที่แจกฟรีได้ถูกคำนวณรวมไปในสินค้าที่ขายแล้ว การให้ฟรีเป็นการสร้างแรงจูงใจให้คนซื้อสินค้าหลักมากขึ้นนั่นเอง กลยุทธ์นี้ถูกเรียกว่า Cross-Subsidy
แต่ตอนนี้ เทคโนโลยีที่ก้าวหน้าขึ้น จะมาช่วยเรื่องการแจกฟรี ให้ดีกว่าเดิม
ในปี 2009 Chris Anderson บรรณาธิการนิตยสาร WIRED ได้วิเคราะห์ถึงผลกระทบต่อกลยุทธ์การตั้งราคาขาย ในหนังสือชื่อ Free : The Future of Radical Price โดยบอกว่า การแจกฟรีนี่ละ ที่จะเป็นกลยุทธ์การขายแห่งอนาคต
รูปแบบ แจกฟรีแบบใหม่ คือ บริษัทจะได้กำไรจากค่าโฆษณา
อินเตอร์เน็ต สร้างโลกออนไลน์ขนาดใหญ่ ที่มีคนจ้องมองหน้าจอเป็นจำนวนมาก (eyeball) และการมองหน้าจอนี่แหละเป็นกลุ่มเป้าหมายของการโฆษณา บริษัทสามารถขายสินค้าให้กับลูกค้าฟรีๆ เพราะจะมีบริษัทโฆษณามาจ่ายค่าสินค้าให้นั่นเอง
Concept นี้ ไม่ต่างจากทัวร์ศูนย์เหรียญ ที่คนจีนได้มาเที่ยวประเทศไทยฟรี แต่แลกกับการพาทัวร์จีนไปลงสถานที่ซื้อสินค้าที่ทัวร์จัดไว้ให้ สถานที่ซื้อสินค้าก็เปรียบเหมือนการให้เราเห็นโฆษณา
รูปแบบที่เราคุ้นเคยกันดีก็คงจะหนีไม่พ้น Facebook และ Google
เราอ่านเนื้อหาใน Facebook ได้ฟรี เพราะ Facebook ได้รายได้จากค่าโฆษณา
เราค้นหาใน Google หรือ ฟังเพลงดูวิดีโอใน Youtube ได้ฟรี เพราะ Google ได้รายได้จากค่าโฆษณาเช่นกัน
อีกรูปแบบหนึ่ง คือ ฟรีเฉพาะบางอย่าง หรือ เรียกว่า Freemium
ยกตัวอย่าง ในโลกออนไลน์ใครๆก็สามารถพัฒนา app ให้คนโหลดกันได้ แต่คนจะใช้มากกว่าถ้ามันโหลดฟรี ซึ่งทุกวันนี้ จะมีบาง app ที่เปิดโหลดฟรี แต่ถ้าอยากเหนือกว่าคนอื่น ต้องซื้อไอเท็มเพิ่ม หรือจ่ายค่าสมาชิกรายเดือน
นี่คือการแจกฟรี โดยหวังกำไรจากลูกค้าบางกลุ่ม ที่ซื้อบริการเพิ่ม และคนกลุ่มนี้จะมีแนวโน้มที่จะซื้อซ้ำเรื่อยๆด้วย
ใครที่ติดเกมส์ในมือถือก็คงจะรู้ว่าเผลอซื้อไอเท็มในเกมส์ไปมากแค่ไหน
ที่น่าสนใจ คือ ไม่ใช่แค่บริษัทใหญ่เท่านั้นที่ได้ประโยชน์จาก Freeconomics แม้แต่คนธรรมดาอย่างเราก็อาจจะใช้ประโยชน์จากเรื่องนี้ได้
เพราะว่า เทคโนโลยี ทำให้ต้นทุนการทำธุรกิจในบางเรื่องแทบจะเป็นศูนย์ เช่น ศิลปิน ดารา หรือแม้แต่คนธรรมดา สามารถมีช่องทางสู่สังคมของตัวเอง เช่น ใน Instagram หรือ Youtube ซึ่งสามารถขายสินค้าของตัวเองได้ฟรีในนั้น
จากเมื่อก่อนที่ต้องไปพึ่งพาสถานีโทรทัศน์ วิทยุ หรือ เช่าพื้นที่ขายในห้าง ตอนนี้แค่เปิดมือถือถ่ายรูปลงโซเชียลก็ขายของได้แล้ว
และเราไม่จำเป็นต้องมีสินค้าของตัวเองก็ได้ แต่เป็นการ tie-in โฆษณาสินค้าของคนอื่นใน content ตัวเอง
เราจึงได้เห็นคนธรรมดา กลายมาเป็นเน็ตไอดอล ทำเงินเป็นล้านได้ เช่น สอดอStyle หรือ เบนซ์ อาปาเช่ ส่วนคนที่ได้รับความนิยมมากก็อาจข้ามกลายเป็นซูเปอร์สตาร์ได้เลย อย่างเช่น น้องเป่าเปาของกุ๊บกิ๊บ
ถ้าย้อนกลับไปสมัยก่อนเรื่องทั้งหมดนี้คงไม่เกิดขึ้น
แต่ตอนนี้เมื่อเทคโนโลยีพร้อม ผู้บริโภคพร้อม ก็คงเหลือแต่เราที่จะเก็บเกี่ยวจากคำว่า Freeconomics ได้อย่างไร?..
ขอบคุณรูปจาก สอดอStyle